ODGOVORI NA PITANJA

vezana uz Poziv na dostavu projektnih prijedloga

*UP.02.3.1.03 „Jačanje poslovanja društvenih poduzetnika – faza I.“*

***9. set***

*Pitanja pristigla na esf.info@mrms.hr od 1. veljače do 5. ožujka 2020.*

U interesu jednakog postupanja prema svim prijaviteljima, Ministarstvo rada i

mirovinskoga sustava u okviru ovog dokumenta, a čija je svrha pojasniti uvjete

natječajne dokumentacije, daje mišljenje o prihvatljivosti određenog prijavitelja,

projekta ili aktivnosti u okviru dostupnih informacija iz pitanja dostavljenih od strane

potencijalnih prijavitelja.

**Budući da je 10. prosinca 2019. godine ponovno nastupila obustava PDP-a za Skupinu 2 jer zaprimljeni projektni prijedlozi za navedenu skupinu Prijavitelja iznosima dosežu 120% ukupno raspoloživih sredstava, za vrijeme trajanja obustave ne odgovaramo na pitanja vezana za Skupinu 2 Prijavitelja.**

|  |  |  |
| --- | --- | --- |
| RB. | PITANJE | ODGOVOR |
|  | Molili bismo Vas pojašnjenje Uputa za prijavitelje *Poziva Jačanje poslovanja društvenih poduzetnika – faza I* te Vas molimo da date odgovor da li su troškovi koji se odnose na regres, božićnice, troškove prehrane i nagrade za radne rezultate prihvatljivi unutar predmetnog poziva. | Prihvatljivost troškova plaće opisana je u točki 4.2.1 *Izravni troškovi osoblja* Uputa za prijavitelje, a detaljno razrađena u Uputi o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014.-2020., verzija iz veljače 2020.  Navedena uputa može se pronaći na mrežnoj stranici [www.esf.hr](http://www.esf.hr), pod izbornikom „Važni dokumenti“ ili trenutno važeća verzija na [ovoj poveznici.](http://www.esf.hr/wordpress/wp-content/uploads/2020/02/Uputa-o-prihvatljivosti-tros%CC%8Ckova-plac%CC%81a-i-povezanih-tros%CC%8Ckova-v.1.4.-velja%C4%8Da-2020..pdf) |
|  | Prijavitelj ne može izračunati godišnji bruto 2 iznos troškova plaće u referentnom razdoblju jer planira novo zapošljavanje. Budući da prijavitelj prije početka projekta nema zaposlenih osoba sličnih kvalifikacija i opisa poslova nije moguće dostaviti cjelokupnu dokumentaciju iz koje je vidljivo da se izračun temelji na relevantnom broju zaposlenika sličnih kvalifikacija i opisa poslova. Može li Prijavitelj samostalno odrediti iznos planiranih plaća? | Tekst na koji se referirate odnosi se na točku Uputa za prijavitelje 4.2.1 *Izravni troškovi osoblja*. U istoj je navedeno kako se izravni troškovi osoblja mogu obračunavati metodom stvarno nastalih troškova ili korištenjem standardne veličine jediničnih troškova. U potonjem slučaju potrebno je zadnji dokumentirani godišnji (12 uzastopnih mjeseci) bruto 2 iznos troškova plaća djelatnika koji radi u punom radnom vremenu podijeliti sa 1720 sati kako bi se izračunao iznos koji će se primjenjivati tijekom projekta. Također, dalje je opisano da u slučaju kada Prijavitelj ne može izračunati godišnji bruto 2 iznos troškova plaće u referentnom razdoblju jer planira novo zapošljavanje, izračun se može temeljiti na prosjeku stvarnih troškova plaća relevantnog broja zaposlenika sličnih kvalifikacija i opisa poslova.  Ukoliko isto niste u mogućnosti izračunati odnosno ne raspolažete podacima zaposlenika sličnih kvalifikacija i opisa poslova, izravne troškove osoblja moguće je obračunavati samo putem metode stvarno nastalih troškova, a ne metodom pojednostavljenih troškovnih opcija.  Napominjemo da plaće pripadnika ciljanih skupina ne ulaze u izravne troškove osoblja. |
|  | Prema pravilima de minimis potpore, kumuliraju se potpore u razdoblju tri godine – tekuća godina i dvije prethodne godine. Obrazac 5. – izjava o primljenim potporama u tablici navodi razdoblje 2017. – 2019. godina. Da li prijavitelj može sam upisati godine 2020, 2019 i 2018.? | Prijavitelja koji će projektnu prijavu predati u 2020. godini upućuje se da u Obrascu 5. Izjavi o primljenim potporama upiše godine 2018., 2019. i 2020., odnosno da u trenutku ispunjavanja predmetnog obrasca navede podatke za zadnje tri godine. |